**PRAVILA PREJEMANJA SUBSTITUCIJSKE TERAPIJE CPZOPD CELJE**

**UGODNOSTI/BONITETE**:

za pridobitev ugodnosti se je potrebno redno urinsko testirati. Testiranje poteka nenapovedano **vsak dan med 6:30 in 8:45.** V CPZOPD prihajajte s polnim mehurjem, saj bo osebje določilo dan, ko boste oddali urin. Zaposleni lahko izjemoma opravljajo testiranje in prejemajo terapijo od 6:15 dalje. **Osebje CPZOPD lahko določi redkejše ali pogostejše testiranje**.

Za UGODNOSTI se lahko potegujete s pisno prošnjo timu CPZOPD s soglasjem terapevta, če dokazano niste jemali drugih psihoaktivnih snovi in ste to dokazovali z rednimi urinskimi testi, če je vaše sodelovanje v programu primerno in ste tudi sicer v telesnem, psihičnem in socialnem smislu stabilizirani. Kljub temu, da pogoje izpolnjujete, vam lahko osebje terapevtskega tima CPZOPD odkloni ali ukine ugodnosti brez obrazložitve.

Ugodnosti glede prejemanja vključujejo:

* **Po enem mesecu** negativnih urinskih testov 3x tedenska boniteta
* **Po treh mesecih** negativnih urinskih testov 2x tedenska boniteta
* **Po štirih mesecih** negativnih urinskih testov 1x tedenska boniteta
* *Pozitivni na benzodiazepine (BZO) ne morejo napredovati nad 2x tedensko boniteto.*

Zdravnik lahko po lastni presoji določi drugačne bonitete ali le-te odvzame.

**Zaradi kršitve terapevtskega dogovora ali neopravičeno izpuščenih pregledov pri zdravniku lahko boniteto izgubite.**

**URINSKI TESTI** in ugodnosti:

Urin dajete pod nadzorom pooblaščene osebe, predviden čas je 10 minut. Kozarček z vašim urinom mora biti do polovice poln, na rezultat morate počakati v prostorih CPZOPD. V primeru premajhne količine urina, pozitivnega ali izpuščenega urinskega testa, boste *prvič opozorjeni*; če se prekršek ponovi v roku 3 mesecev, so vam ugodnosti odvzete (ne znižane!).

**Če pridete v CPZOPD očitno pod vplivom psihoaktivnih substanc, vključno z alkoholom, lahko osebje odmerek ta dan zmanjša ali odloži do streznitve. Osebje CPZOPD ima pravico pred dajanjem terapije opraviti alkotest.**

**DOPUST**:

Za dopust se je potrebno prijaviti s pisno prošnjo vsaj dva tedna pred želenim terminom.

* **Uporabniki brez bonitete prejmejo 7 dopustniških (dnevnih) odmerkov letno**
* **Uporabniki s 3x tedensko boniteto prejmejo 10 dopustniških (dnevnih) odmerkov letno**
* **Uporabniki z 2x ali 1x tedensko boniteto prejmejo 14 dopustniških (dnevnih) odmerkov letno.**

Če se vam je boniteta zvišala, imate v tekočem letu pravico izkoristiti še razliko. Če boniteto izgubite in dopusta še niste izkoristili, ste do njega upravičeni le v primeru, da boniteto ponovno pridobite. Neizkoriščen dopust se ne prenaša v naslednje leto. Dopustniški odmerki se ne seštevajo z bonitetami ter vikendi in prazničnimi odmerki. Pred prevzemom dopustniških odmerkov morate opraviti urinski test, ki mora biti negativen na vse prepovedane droge, sicer odmerkov ne boste prejeli.

**Zaradi kršitve terapevtskega dogovora ali neopravičeno izpuščenih pregledov pri zdravniku lahko pravico do dopustniških odmerkov izgubite.** O izjemnih odobritvah odloča tim CPZOPD.

**VRAČANJE PLASTENK**: po vikendu, dopustu ali prazniku je potrebno plastenke vrniti najkasneje v treh delovnih dneh. Tisti z boniteto jih morate vrniti ob prevzemu naslednjih odmerkov.

**NEUPOŠTEVANJE KATERIH KOLI NAVODIL JE (LAHKO) RAZLOG ZA ODVZEM UGODNOSTI**, o izjemah odloča tim CPZOPD.